[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 15.11.2006

KOM(2006) 707 endelig

2005/0041 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til

forslag til afgørelse om programmet "Europa for Borgerne" (2007-2013) (KOM(2005) 116 endelig)

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2005/0041 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til

forslag til afgørelse om programmet "Europa for Borgerne" (2007-2013) (KOM(2005) 116 endelig)

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2 . BAGGRUND

Forslag sendt til Europa-Parlamentet og Rådet (dok. KOM(2005) 116 endelig – 2005/0041(COD)): | 14. april 2005 |

Udtalelse afgivet af Det Europæiske Økonomiske og Sociale Udvalg: | 26. oktober 2005 |

Udtalelse afgivet af Regionsudvalget: | 17. november 2005 |

Udtalelse afgivet under Europa-Parlamentets førstebehandling: | 5. april 2006 |

Politisk enighed i Rådet: | 18. maj 2006 |

Fælles holdning vedtaget: | 25. september 2006 |

Udtalelse afgivet under andenbehandlingen: | 25. oktober 2006 |

3 . FORMÅLET MED FORSLAGET

Formålet med afgørelsen er at oprette et program - "Europa for Borgerne" - til fremme af et aktivt medborgerskab i Europa, som skal afløse det eksisterende program for medborgerskab (2004-2006) pr. 1. januar 2007. Programmet skal bidrage til at tackle en af EU's store udfordringer, nemlig kløften mellem borgerne og EU-institutionerne, ved at give dem mulighed for at deltage aktivt i opbygningen af Europa. Det foreslåede program sikrer kontinuiteten i forhold til det eksisterende program, der udløber inden længe, og baner vejen for nye aktiviteter for at fremme samarbejdet mellem borgerne og civilsamfundsorganisationerne i de forskellige deltagende lande.

Der er fire aktionsdele, som behandler spørgsmålet om et aktivt medborgerskab i Europa på indbyrdes supplerende måde: "Aktive borgere for Europa" (1), "Et aktivt civilsamfund i Europa" (2), "Sammen for Europa" (3) og "Aktiv europæisk erindring" (4).

4. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

Kommissionen godtager Europa-Parlamentets fire ændringsforslag. Ændringsforslagene er resultatet af en kompromispakke, som Europa-Parlamentet og Rådet nåede til enighed om ved andenbehandlingen. De foreslåede ændringer er i overensstemmelse med målsætningerne for Kommissionens oprindelige forslag og Kommissionens meddelelse om den fælles holdning.

Ved det første ændringsforslag tilføjes fremme af tolerance til programmets mål.

Det andet ændringsforslag er af teknisk art og indebærer, at tidsrummet mellem offentliggørelsen af afgørelsen og ikrafttrædelsen forkortes fra tyve dage til en enkelt dag, så programmet kan blive gennemført hurtigere.

Det tredje og fjerde ændringsforslag omhandler, hvor stor en procentdel af det samlede budget der skal anvendes til aktion 1 og 2, nemlig mindst 45 % af budgettet til aktion 1 og ca. 31 % til aktion 2.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

6. ERKLÆRING FRA KOMMISSIONEN

Kommissionen har afgivet en ensidig erklæring ved vedtagelsen af den fælles holdning (se bilag I).

BILAG

Erklæring fra Kommissionen vedrørende finansieringsrammen

Kommissionen vil gerne henlede den lovgivende myndigheds opmærksomhed på, at den finansieringsramme, der nævnes i basisretsakten, senest ved den endelige offentliggørelse i EUT skal angives i løbende priser. Dette svarer til sædvanlig budgetpraksis og gør det muligt at sikre en klar efterlevelse af den lovgivende myndigheds afgørelse. For det pågældende program udgør beløbet i løbende priser 215 mio. EUR.